♰ ܫܘܼܐܠܐ ܒܘܼܬ ܨܘܡܐ ♰

 ܒܝܕ ܡܫܡܫܢܐ: ܝܘܤܦ ܢܘܼܪܘܼ

ܩܵܡܘܼܕܝܼ ܡܵܪܲܢ ܨܸܡܠܸܗ (40) ܝܵܘܡܵܢܸ̈ܐ ܒܡܸܢܝܵܢܵܐ ܠܵܐ ܙܵܘܕܵܐ ܝܵܢ ܒܲܨܘܼܪܵܐ؟

ܡܸܢܝܵܢܵܐ ܕܐܲܪܒܥܝܼ ܪܵܒܵܐ ܦܝܼܫܵܐ ܝ݇ܠܸܗ ܕܟܼܝܼܪܵܐ ܓܵܘ ܕܝܵܬܸܩܸ̈ܐ ܥܲܬܝܼܩܸ̈ܐ، ܛܵܘܦܵܢܵܐ ܕܗܘܸܐܠܸܗ ܥܲܠ ܐܲܪܥܵܐ ܟܲܕ ܡܸܛܪܵܐ ܒܸܪܥܵܝܵܐ (40) ܝܵܘܡܵܢܸ̈ܐ ܘܠܵܝܠܵܘܵܬܸ̈ـܐ. ܐܸܠܝܼܵܐ ܨܸܡܠܸܗ (40) ܝܵܘܡܵܢܸ̈ܐ. ܡܘܼܫܸܐ ܨܸܡܠܸܗ (40) ܝܵܘܡܵܢܸ̈ܐ. ܝܵܘܢܵܢ ܡܘܼܟܪܸܙܠܸܗ ܒܵܬ݇ܪ (40) ܝܵܘܡܵܢܸ̈ܐ ܢܝܼܢܘܸܐ ܒܸܬ ܓܼܵܪܩܵܐ، ܘܫܲܪܟܵܐ. ܡܘܼܕܝܼ ܝ݇ܠܸܗ ܝܸܤܘܼܪܵܐ ܕܐܵܗܵܐ ܡܸܢܝܵܢܵܐ ܕ(40) ܒܨܵܘܡܵܐ ܕܡܵܪܲܢ؟

ܡܼܢ ܩܲܕ݇ܡ ܕܝܵܗ݇ܒܼܵܚ ܠܦܘܼܢܵܝܵܐ ܘܩܲܕ ܒܘܼܫ ܙܵܘܕܵܐ ܦܲܪܡܝܼܵܚ ܠܡܸܢܝܵܢܵܐ ܕ(40) ܓܵܪܲܓ ܝܵܕܥܵܚ...... ܐܝܼܡܵܢ ܕܐܵܕܵܡ ܚܛܸܐܠܸܗ، ܘܦܝܼܫܠܸܗ ܛܪܝܼܕܵܐ ܡܼܢ ܦܲܪܕܵܝܤܵܐ ܦܠܸܛܠܸܗ ܘܥܲܡܸܗ ܚܛܝܼܬܵܐ ܓܵܘ ܟܝܵܢܸܗ. ܘܟܲܕ ܚܟܸܡܠܸܗ ܠܚܵܘܵܐ ܘܒܛܸܢܵܗ̇ ܠܩܵܐܸܝܢ، ܦܝܼܫܠܸܗ ܝ݇ܠܝܼܕܵܐ ܩܵܐܸܝܢ ܘܥܲܡܸܗ ܚܛܝܼܬܵܐ ܕܐܵܕܵܡ، ܤܵܒܵܒ ܩܵܐܸܝܢ ܓܵܘ ܛܡܝܼܡܘܼܬܵܐ (صلب) ܕܐܵܕܵܡ ܝܼܗ݇ܘ̣ܵܐ. ܘܐܵܗܵܐ ܚܛܝܼܬܵܐ ܓܲܪܘܘܼܤܵܐ ܗ݇ܘ̣ܵܐ ܥܲܡ ܩܵܐܸܝܢ ܩܵܐ ܡܸܬܚܵܐ ܕ(40) ܝܵܘܡܵܢܸ̈ܐ ܗܲܠ ܕܨܘܼܪܬܸܗ ܫܩܸܠܵܗ̇ ܟܵܡܝܼܠܘܼܬܵܐ ܓܵܘ ܡܲܪܒܥܵܐ ܕܚܵܘܵܐ ܝܸܡܸܗ. ܗܲܕܟܼܵܐ: ܐܘܼܦ ܐܲܚܢܵܢ ܗܲܠ ܐܸܕܝܘܼܡ ܝܵܘܡܵܐ ܦܝܵܫܵܐ ܝ݇ܘܵܚ ܒܸܪ̈ܝܸܐ ܓܵܘ ܕܐܵܗܵܐ ܚܛܝܼܬܵܐ ܕܵܐܟܼܝܼ ܕܒܸܐ݇ܡܵܪܵܐ ܝ݇ܠܸܗ ܫܠܝܼܚܵܐ (ܒܝܲܕ ܚܲܕ݇ ܒܲܪܢܵܫܵܐ ܥܒܼܸܪܵܐ ܚܛܝܼܬܵܐ ܠܥܵܠܡܵܐ... ܪ̈ܗ݇ܘܿܡܵܝܸܐ 12:5). ܒܫܘܼܪܵܝܵܐ ܡܵܪܝܵܐ ܐܲܠܵܗܵܐ ܓܪܝܼܕܵܐܠܸܗ ܐܵܗܵܐ ܚܛܝܼܬܵܐ ܡܼܢ ܓܵܘ ܒܲܪܢܵܫܵܐ ܒܛܵܘܦܵܢܵܐ ܕܡܸܛܪܵܐ ܕ(40) ܝܵܘܡܵܢܸ̈ܐ ܕܒܸܪܡܵܙܵܐ ܗ݇ܘ̣ܵܐ ܠܡܲܥܡܘܿܕܝܼܬܵܐ، ܐܝܼܢܵܐ ܒܲܪܢܵܫܵܐ ܡܸܢ݇ܕܪܸܫ̄ ܕܸܪܸܗ ܠܸܚܵܝܵܐ ܓܵܘ ܚܛܝܼܬܵܐ. ܘܗܲܝܓܵܗ̇ ܐ݇ܬܸܐܠܘܼܢ ܢܒܼܝܼܸ̈ܐ ܘܓܲܒܼܪܸ̈ܐ ܕܐܲܠܵܗܵܐ ܕܓܵܘ ܥܲܬܝܼܩܬܵܐ ܘܨܸܡܠܘܼܢ (40) ܝܵܘܡܵܢܸ̈ܐ، ܐܝܼܢܵܐ ܐܘܼܦ ܚܲܕ݇ ܡܸܢܵܝ̈ܗ‌ܝ ܠܵܐ ܡܨܸܐܠܸܗ ܒܨܵܘܡܸܗ ܕܓܵܪܸܕܠܵܗ̇ ܠܐܵܗܵܐ ܚܛܝܼܬܵܐ ܡܼܢ ܓܵܘ ܒܲܪܢܵܫܵܐ. ܤܵܒܵܒ ܐܘܼܦ ܐܵܢܝܼ̈ ܦܝܼܫܵܐ ܗ݇ܘ̤ܵܘ ܒܸܪ̈ܝܸܐ ܘܥܲܡܵܝܗ‌ܝ ܐܵܗܵܐ ܚܛܝܼܬܵܐ ܘܤܢܝܼܩܵܐ ܗ݇ܘ̤ܵܘ ܠܡܿܢ ܕܦܵܪܸܩ ܗ݇ܘ̣ܵܐ ܠܗ݇ܘܼܢ ܩܲܕ ܡܵܨܝܼ ܗ݇ܘ̤ܵܘ ܠܦܵܪܘܼܩܸܐ ܠܐ݇ܚܸܪ̈݇ܢܸܐ. ܘܐܲܢܸ̈ܐ ܟܠܵܝ̈ܗ‌ܝ ܒܸܪܡܵܙܵܐ ܗ݇ܘ̤ܵܘ ܠܡܫܝܼܚܵܐ. ܒܲܤ ܐܸܢ ܠܸܐ ܡܵܨܝܼ ܗ݇ܘ̤ܵܘ ܠܦܵܪܘܼܩܲܢ ܩܵܡܘܼܕܝܼ ܨܸܡܠܘܼܢ (40) ܝܵܘܡܵܢܸ̈ܐ؟ ܡܘܼܫܸܐ ܘܐܸܠܝܼܵܐ ܘܕܵܘܝܼܕ ܘܕܵܢܝܼܐܸܝܠ ܘܢܚܲܡܝܵܐ ܘܥܲܙܪܵܐ، ܨܸܡܠܘܼܢ (40) ܝܵܘܡܵܢܸ̈ܐ ܩܲܕ ܩܲܒܠܝܼ ܗ݇ܘ̤ܵܘ ܢܘܼܒܵܝܸ̈ܐ

ܘܓܸܠܝܵܢܸ̈ܐ ܘܥܘܼܕܪ̈ܵܢܸܐ ܡܼܢ ܐܲܠܵܗܵܐ ܩܵܐ ܬܲܓܒܘܼܪܸܐ ܠܛܵܝܸܦܵܐ ܗܲܠ ܐ݇ܬܵܝܬܵܐ ܕܡܫܝܼܚܵܐ ܦܵܪܘܼܩܵܐ. ܐܝܼܢܵܐ ܡܵܪܲܢ ܨܸܡܠܸܗ (40) ܝܵܘܡܵܢܸ̈ܐ ܒܘܼܬ ܚܵܬܸܪܲܢ ܤܵܒܵܒ ܐܲܚܟ̰ܝܼ ܗ̇ܘ ܡܵܨܸܐ ܗ݇ܘ̣ܵܐ ܠܡܕܲܟܼܘܼܝܵܢ ܡܼܢ ܚܛܝܼܬܵܐ ܐܲܨܠܵܝܬܵܐ ܕܐܲܒܼܵܗܲܝ̈ܢ ܩܲܕ݇ܡܵܝܸ̈ܐ (ܐܵܕܵܡ ܘܚܵܘܵܐ). ܘܟܠ ܚܲܕ݇ ܝܵܘܡܵܐ ܕܡܼܢ ܨܵܘܡܸܗ ܡܕܲܟܼܘܼܝܵܐ ܗ݇ܘ̣ܵܐ ܠܚܲܕ݇ ܝܵܘܡܵܐ ܕܡܼܢ (40) ܝܵܘܡܵܢܸ̈ܐ ܕܓܵܘܵܝܗ‌ܝ ܟܸܐ ܬܲܡܸܡܵܗ̇ (ܟܲܡܠܵܗ̇) ܨܘܼܪܬܵܐ ܕܒܲܪܢܵܫܵܐ ܓܵܘ ܡܲܪܒܥܵܐ ܕܝܸܡܵܐ. ܡܲܠܦܵܢܵܐ ܡܫܲܡܗܵـــــــܐ ܕܥܹܕܬܵܐ (ܓܝܼܘܲܪܓܝܼܤ ܘܲܪܕܵܐ ܐܲܪܒܝܼܠܵܝܵܐ ܒܕܵܘܪܵܐ ܕ13) ܓܵܘ ܡܸܐܡܪܵܐ ܕܥܲܠ ܚܲܕܒܫܲܒܵܐ: ܒ : ܕܨܵܘܡܵܐ ܗܲܕܟܼܵܐ ܝ݇ܠܸܗ ܒܸܐ݇ܡܵܪܵܐ........ ܘܲܟܼܒܲܪ ܐܵܪܵܐ ܡܸܬܼܒܲܥܝܵܐ: ܕܲܠܡܵܢ ܐܲܪܒܥܝܼܢ ܒܫܘܼܡܠܵܝܵܐ: ܕܠܵܐ ܝܲܬܝܼܪܘܼ ܘܲܒܼܨܘܼܪܝܵܐ: ܨܵܡ ܦܵܪܘܼܩܵܐ ܒܲܪ ܡܵܪܝܵــــــــܐ܀ ܥܲܠ ܕܲܩܢܘܼܡܵܐ ܕܐ݇ܢܵܫܘܼܬܵܐ: ܠܡܸܢܝܵܢ ܐܲܪܒܥܝܼܢ ܝܵܘܡܵܬܼܵـܐ: ܡܸܫܬܲܡܠܸܐ ܕܲܓܼܒܼܝܼܠܘܼܬܼܵܐ: ܒܓܼܵܘ ܡܲܪܒܥܵܐ ܙܒܼܵܢ ܒܛܝܼܢܘܼܬܼܵܐ܀ ܘܟܲܕ ܨܒܼܵܐ ܗܵܟܹܝܠ ܦܵܪܘܼܩܵܐ: ܕܲܢܚܲܕܸܬܼ ܠܐܵܕܵܡ ܬܘܼܩܵܢ: ܨܵܡ ܐܲܪܒܥܝܼܢ ܠܪܸܫ ܒܘܼܕܵܩܵܢ: ܕܚܲܕܬܵܐܝܼܬܼ ܓܒܼܝܼܠܬܸܗ ܬܲܬܼܩܸܢ܀ ܗܲܕܟܼܵܐ: ܐܲܚܟ̰ܝܼ ܡܵܪܲܢ ܡܨܸܐܠܸܗ ܕܓܵܪܸܕܠܵܗ̇ ܠܐܵܗܵܐ ܚܛܝܼܬܵܐ ܡܼܢ ܓܵܘܵܐ ܕܒܲܪܢܵܫܵܐ ܒܟܠ ܚܲܕ݇ ܝܵܘܡܵܐ ܕܡܼܢ ܨܵܘܡܸܗ ܡܕܵܟܼܘܼܝܵܐ ܗ݇ܘ̣ܵܐ ܠܚܲܕ݇ ܝܵܘܡܵܐ ܕܓܵܘܸܗ ܫܪܝܼܬܵܐ ܗ݇ܘ̣ܵܐ ܚܛܝܼܬܵܐ ܕܐܵܕܵܡ ܘܡܚܘܼܕܸܬܠܸܗ ܠܓܒܼܝܼܠܬܸܗ ܒܡܵܘܠܵܕܵܐ ܬܪܲܝܵܢܵܐ ܕܓܵܘ ܡܲܥܡܘܿܕܝܼܬܵܐ ܩܲܕܝܼܫܬܵܐ܀܀܀

**ܒܝܕ ܡܫܡܫܢܐ: ܝܘܤܦ ܢܘܼܪܘܼ**